Vrou gee geboorte in Jhb-winkelsentrumArgieffoto: ER24 ŉ Vrou van Randburg in die noorde van Johannesburg het glo Sondagaand laat in ŉ winkelsentrum in dié stad geboorte gegee aan ŉ babaseun. Russel Meiring, ER24-woordvoerder, sê die vrou het glo begin kraam in ŉ winkelsentrum in Northriding. Volgens Meiring is nooddienspersoneel deur veiligheidswagte by die sentrum na die toneel ontbied. “Met die aankoms van paramedici by die winkelsentrum het die vrou in die kantoor van die veiligheidsbeamptes gelê,” sê hy. “Die beamptes het die vrou probeer bystaan.” Volgens Meiring is die vrou eers ondersoek. Daar was egter nié genoeg tyd om nog met haar na ŉ hospitaal te jaag nie, en haar baba, ŉ gesonde babaseuntjie, is by die winkelsentrum gebore. Die ma en haar baba is na die Rahima Moosa-hospitaal geneem waar sy behandel word. Daar was volgens berigte geen komplikasies nie.